ডাক্তাররা প্রাইভেট প্র্যাকটিসে করতে পারবেন, ঘোষণা মমতার

কলকাতা: রাজ্য সরকারের বিরুদ্ধে নানা অভাব-অভিযোগের কথা চিকিৎসকরা বারবার বলেছেন। কোথাও রমরমিয়ে চলছে থ্রেট কালচার। তো কোথাও উঠছে পোস্টিং ও ট্রান্সফার নিয়ে অভিযোগ। আবার রাজ্যের স্বাস্থ্য পরিকাঠামোর থেকে রেফার নিয়েও অভিযোগ উঠেছে। সরকারি হাসপাতালের চিকিৎসা ব্যবস্থা নিয়ে চিকিৎসকদের কী অভাব-অনুযোগ রয়েছে তা জানতে সোমবার চিকিৎসকদের (Doctors) সঙ্গে নিয়ে সম্মেলন করলেন মুখ্যমন্ত্রী। এদিন চিকিৎসকদের সঙ্গে মেগা বৈঠক থেকে চিকিৎসকদের বেতন বৃদ্ধির ঘোষণা করেছেন মমতা বন্দ্যোপাধ্যায় (Mamata Banerjee)। শুধু তাই নয়, কয়েকদফা নিয়মকানুনে এবার থেকে ছাড় দিলেন মুখ্যমন্ত্রী। তিনি বলেন, প্রাইভেট প্র্যাকটিস করতে পারবেন চিকিৎসকরা। রাজনৈতিক মহলের মতে এই ঘোষণা নিঃসন্দেহে বড় ঘোষণা।

কয়েকদিন আগেই স্বাস্থ্য ভবন জানিয়েছিল, সরকারি চিকিৎসকরা সকাল ৯টা থেকে বিকেল ৪টে পর্যন্ত প্রাইভেট প্র্যাকটিস করতে পারবেন না। সমস্ত চিকিৎসককে সপ্তাহে ন্যূনতম ৬ দিন এবং ৪২ ঘণ্টা ডিউটি করতেই হবে। ডিরেক্টর অব মেডিক্যাল এডুকেশনের থেকে ‘নো অবজেকশন সার্টিফিকেট’ নিতে হবে প্রাইভেট প্র্যাকটিসের জন্য। চিকিৎসকদের কর্মক্ষেত্রের ২০ কিমির বাইরে করা যাবে না প্রাইভেট প্র্যাকটিস। উত্তরবঙ্গে কোনও চিকিৎসক দক্ষিণবঙ্গে এসে প্রাইভেটে রোগী দেখার সুযোগ পাবেন না। আজকের সম্মেলন থেকে সেই বিধিনিষেধ খানিকটা লাঘব করলেন মুখ্যমন্ত্রী।

আরও পড়ুন: মুখ্যমন্ত্রীর নির্দেশে সাসপেনশন উঠল মেদিনীপুর জুনিয়র চিকিৎসকদের

মুখ্যমন্ত্রী ঘোষণা করেছেন, সিনিয়র চিকিৎসকরা এবার থেকে ২০ নয় ৩০ কিলোমিটারের মধ্যেই তাঁদের প্রাইভেট প্র্যাকটিস (Private Practice) করতে পারবেন। মুখ্যমন্ত্রী সিনিয়র ডাক্তারদের কাছে অনুরোধ জানিয়ে বলেন, দয়া করে সবটা জুনিয়রদের উপর ছেড়ে দেবেন না। অন্তত আট ঘণ্টা সরকারি পরিষেবা দিন। অন্য কোথাও চলেও যাবেন না। তার পর আপনারা অন্য জায়গায় প্রাইভেটে পরিষেবা দিন। আমরা তাতে কোনও আপত্তি নেই। এর জন্য আমি দূরত্বটাও বাড়িয়ে দিচ্ছি। কলকাতা শহরের ২ কিলোমিটারের বদলে ৩ কিলোমিটার করে দেওয়া হল। সরকারি পরিষেবা দেওয়ার সময় আপনারা প্লিজ মনোযোগী হন। অপারেশন করার জন্য বা মরণাপন্ন রোগীকে দেখতে হলে সরকারি হাসপাতালে ডেকে পাঠান। সেই পরিকাঠামো রয়েছে সরকারি হাসপাতালে।

সরকারি চিকিৎসকদের (Doctors) সর্বস্তরে ভাতা ও বেতন (Doctors Salary) বৃদ্ধির ঘোষণা করলেন মুখ্যমন্ত্রী। ২৬-এর বিধানসভা নির্বাচান আগে সোমবার বৈঠকে মুখ্যমন্ত্রীর মাস্টার স্ট্রোক। ইন্টার্ন, পিজিটি, জুনিয়র, সিনিয়র রেসিডেন্ট ডাক্তারদের বেতন ও ভাতা গড়ে ১০ থেকে ১৫ হাজার টাকা বাড়ানো হল।
সোমবার আলিপুরের ধনধান্য অডিটোরিয়ামে চিকিৎসকদের সঙ্গে বৈঠকে মুখ্যমন্ত্রী জানান, ইন্টার্ন, হাউজস্টাফ, পোস্ট গ্র্যাজুয়েট ট্রেনিদের ১০ হাজার টাকা বেতন বাড়ানো হচ্ছে। সর্বস্তরের সিনিয়র রেসিডেন্টদের বেতন ১৫ হাজার টাকা করে বাড়ানো হবে ঘোষণা করলেন মমতা। ডিপ্লমাধারী সিনিয়র রেসিডেন্টদের স্যালারি বর্মানে ৬৫ হাজার, তা বেড়ে হবে ৮০ হাজার টাকা। পোস্ট গ্র্যাজুয়েট সিনিয়র রেসিডেন্টদের বেতন বর্তমানে ৭০ হাজার তা বেড়ে হবে ৮৫ হাজার। এবং পোস্ট ডক্টরেট সিনিয়র রেসিডেন্টদের বেতন ৭৫ হাজার থেকে বেড়ে হবে ১ লক্ষ টাকা। মুখ্যমন্ত্রীর ঘোষণা শুনে আর আনন্দ ও উচ্ছ্বাসে ফেটে পড়লেন চিকিৎসকরা।

অন্য খবর দেখুন